Tamperelainen kaupunginvaltuutettu Juhana Suoniemi (vihr) kertoo Facebookissa joutuneensa taksinkuljettajan yliajamaksi. Yliajo tapahtui lauantain ja sunnuntain välisenä yönä Tampereella.

Vihreiden kaupunginvaltuutettu Juhana Suominen joutui kertomansa mukaan taksin yliajamaksi. OSSI AHOLA/AAMULEHTI

Suoniemen mukaan taksi oli pysähtynyt laittomasti keskelle pyörätietä, joten hän päätti huomauttaa asiasta kuljettajaa " läpsäisemällä " taksin peiliä. Suoniemen läpsäisy oli kuitenkin turhan voimakas ja ajoneuvon peili hajosi.

- Taksikuskin reaktio oli takaa-ajo ja kiilaus yli Koskipuiston kevyenliikenteenväylän. Minä törmäsin päin auton keulaa ja sen seurauksena lensin tangon yli katuun, Suoniemi kirjoittaa Facebookissa.

- Oli melkoisen älytön tunnelma, kun tajusin, että minut on käytännössä juuri yritetty tappaa, tai ei varmaan oikeasti tappaa, mutta on ollut pakko olla sellainen ymmärrys, että vahinko voi olla vakava.

Suoniemen mukaan taksinkuljettaja painoi tämän jälkeen ajoneuvossa olevaa hätänappia ja ohikulkijat soittivat paikalle poliisin.

- Lukuisat todistajat todistivat, että taksikuskin toimi oli käytännössä yliajo, kosto. Itse olen poliisille myöntänyt läpsäisseeni väärin keskellä pyörätietä seisseen taksin peiliin, Suoniemi kirjoittaa.

Suominen kirjoittaa lauantain ja sunnuntain välisen yön tapahtumista Facebookissa. Suomisen kirjoitus on sittemmin jo poistettu. Oheisessa kuvassa osa kirjoituksesta. KUVAKAAPPAUS/JUHANA SUOMISEN FACEBOOK

”Kenelläkään ei ole oikeutta vahingoittaa toista”

Suoniemen mukaan hänen on edelleen vaikea ymmärtää, mitä lauantain ja sunnuntain välisenä yönä oikein tapahtui. Taksille aiheutuneet vahingot hän kertoo korvaavansa.

- Vaikka olisin ollut kuinka typerä, ei kenelläkään ole oikeutta vahingoittaa toista. Poliisi toimi tilanteessa oikein, vaikka olikin todella tiukka minua kohtaan. Siitä en tiedä, saiko taksikuski jatkaa iltaansa, Suoniemi kirjoittaa.

Iltalehti tavoitti Suoniemen sunnuntaina alkuiltapäivästä. Suoniemi ei halunnut kommentoida tapahtumia tässä vaiheessa paljon Facebook-kirjoitustaan enempää.

- Se etenee oikeusprosessiin, miten etenee. Kommentoidaan sitten, kun tiedetään. Tapauksella on useita silminnäkijöitä, joten eiköhän tämä tästä, Suoniemi sanoo Iltalehdelle.

Iltalehden yhteydenoton jälkeen Suoniemi poisti kirjoituksensa Facebookista vedoten median huomioon ja asiattomaan keskusteluun.

Iltalehti ei toistaiseksi ole saanut poliisilta vahvistusta lauantain ja sunnuntain yön välisistä tapahtumista.